Żvelati dettalji tal-kuntratti tas-Super League Ewropea ffirmati mit-12-il club Ġew żvelati dettalji tal-kuntratti tas-Super League Ewropea ffirmati mit-12-il club b'dettalji sinjifikanti tal-ammont ta' flus involuti. Ġurnal Ġermaniż ippublika ftit paġni tad-dokument, li kien miftiehem mis-'Sitt Clubs il-Kbar tal-Premier League, kif ukoll tliet clubs mill-Italja u tlieta minn Spanja qabel it-tħabbira kontroversjali l-ġimgħa li għaddiet. Dawn jinkludu lil Barcelona u Real Madrid li t-tnejn kienu se jirċievu €60 miljun żejda kull wieħed iktar mir-rivali tagħhom, id-dritt għal kull club li jxandar esklussivament numru ta' logħbiet u somma ta' £130m għal dawk li jixtiequ jirtiraw mill-kompetizzjoni. Din il-ġimgħa kien hemm reazzjoni furjuża minn partitarji, players, managers, u politiċi wara li l-Ħadd filgħaxija tħabbru pjanijiet ta' 12-il club Ewropew elite biex jiffurmaw il-kompetizzjoni tagħhom stess. Iżda l-iskema kienet diġá sfumat fix-xejn sa nhar it-Tlieta filgħaxija u l-fundatur tagħha, iċ-chairman ta' Juventus, Andrea Agnelli, ħabbar li ma tistax tibqa' għaddejja wara li l-clubs tal-Premier League magħrufa bħala l-'Big Six' kienu rtiraw kollha sa nhar l-Erbgħa filgħodu. Nhar il-Ġimgħa filgħodu, il-bank ta' investiment Amerikan JP Morgan deher li poġġa l-aħħar musmar fit-tebut wara li rtiraw l-appoġġ tagħhom ta' £3.5 biljun tas-Super League. Aktar tard tħabbar li, wara laqgħa tal-kumitat eżekuttiv tal-UEFA, it-12-il club involut ma kellu jiffaċċjaw l-ebda sanzjoni sportiva għar-rwol tagħhom fl-iskema. Madankollu, dettalji mxerrda tal-kuntratti ta' 23 sena ffirmati mit-12-il club taw għarfien dwar xi aspetti tal-kompetizzjoni u l-benefiċċji finanzjarji li dawk involuti kienu mistennija jirċievu. Issa jidher ċar għaliex Real Madrid u Barcelona għadhom ma rtirawx uffiċjalment mis-Super League. Dan għaliex kellhom jaqilgħu ammont sinjifikanti aktar mir-rivali tagħhom.